Karen Hækkerup (S), 2013-03-15:
Jeg vil gerne starte med at takke for alle partiernes kommentarer.
De fleste af dem var positive, og det kan man jo selvfølgelig altid glæde sig over.
Jeg vil også gerne sige, at det ligger fint i forlængelse af, at vi har haft nogle rigtig gode debatter i satspuljeregi, hvor vi har drøftet det og også i fællesskab sat penge af til at prioritere de her områder.
Så jeg er glad for, at der er den store opbakning til de mange forskellige forslag, der er.
Tak til alle partier, der har løftet dér.
Enhedslisten er jo ikke med i satspuljeaftalen og har derfor heller ikke været med i alle de debatter, vi har haft, og Enhedslisten rejste også en række bekymringer.
En af bekymringerne drejede sig om magtanvendelser, hvor jeg gerne vil sige meget klart og tydeligt, at jeg faktisk synes, at med den aftale, vi har lavet, om eksempelvis tilsynsreformen, hvor man jo skal til at indrapportere samtlige magtanvendelser, bliver der også taget højde for, at der ikke vil være steder, som anvender unødige magtanvendelser, ligesom vi i det, som vi har lagt frem her, har særlige regler for, hvordan det skal rapporteres og opsamles.
Som også fru Karen J. Klint nævnte det, kan vi se på, om man kan systematisere det endnu mere, og det gør vi selvfølgelig; vi kigger på de ting. Jeg vil også gerne sige, at vi har fået mange høringssvar, og høringssvarene har givet anledning til, at der er nogle ændringer.
Men jeg bliver nødt til at gøre opmærksom på, at der beklageligvis er sket en lovteknisk fejl i ordlyden af den foreslåede § 137 e, stk. 2, som medfører, at udviklingshæmmede, der er anbragt på et anbringelsessted på baggrund af en foranstaltningsdom, ikke er omfattet af ordlyden.
Og derfor vil vi stille ændringsforslag om lige præcis den del. Lovforslaget i sig selv er jo, som fru Pernille Skipper nævner det, malet med den brede pensel, og det er det, fordi det indeholder flere forskellige elementer.
Det første af elementerne, som vi har været omkring, er det med, at kommunerne stadig skal styrke deres indsats, og vi har sat penge af til den del af det – en fortsættelse af det, der tidligere har været i satspuljeregi.
Vi har en opgave her, vi i fællesskab skal løfte.
Derfor er det også godt, at vi sætter penge af til formidlingsaktiviteter og til styrket rådgivning af både kommuner og bosteder i VISO, i Socialstyrelsen.
Så er der spørgsmålet om de delvis lukkede afdelinger.
Der vil jeg gerne sige, at det har været en mangel, at vi ikke har haft den mulighed, fordi kommunerne har skullet stå og træffe et valg om, hvor man skulle placere en ung.
Der kan godt være brug for, at man kan have mulighed for i en kort periode på en eller anden måde at sørge for, at et ungt menneske ikke får mulighed for enten at stikke af eller gøre dumme ting.
Og hvis alternativet er, at man skal over i en helt sikret institution, som er et ganske anderledes regime, så vil der være nogle, der på en eller anden måde vil kunne være udsat for at få en for hård eller forkert behandling i forhold til det, som de egentlig havde behov for, og hvor man måske kunne løse deres problemer og deres midlertidige udbrud, hvis man havde muligheden for at fastholde dem i en kortere periode, og det er det, som gøres her.
Uden at man behøver at skulle flytte, så skabes der mulighed for at indrette det mere fleksibelt.
Det har været efterspurgt, og jeg er glad for, at vi kan levere det.
Jeg er også glad for at sige, at vi jo selvfølgelig følger op på det, evaluerer det, for at se på, hvordan det virker, og at vi også laver en vejledning om de indgrebsmuligheder, der er i forbindelse med det her.
Jeg vil slutte af med endnu en gang at sige tak for mange gode spørgsmål og gode betragtninger og sige tak for et godt samarbejde i den her forbindelse.
Jeg glæder mig til det fortsatte udvalgsarbejde.